**Descânt de vară**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Plouă tentant cu fulgi de ciocolată

Şi vara poartă-n păr privighetori,

Dar soarele-i rebel şi câteodată

Spre asfinţit alunecă prin flori

Vrea să-și ascundă fața-n părul moale

Ce-ţi cade peste sânii mici şi goi,

Când stăm întinşi pe iarbă şi petale

Din pomul vieţii ning peste-amândoi.

Descântă, tu, iubita mea, Cibinul

Sub razele apusului, târzii,

Şi dă-mi să gust otravă din rubinul

Buzelor tale chiar de voi muri.

- Extremele acestei veri mă-ndeamnă

Să cântăresc minutele ce trec

Cum trec ţipând cocorii către toamnă

Şi doar în gând mă-ncumet să-i petrec.

Opreşte timpu-n palmele închise,

Leagă-l la ochi cu iederă şi hai

Departe, în poiana cu narcise,

Iar când vei vrea să pleci, să-ţi spun: mai stai,

Să înşeuăm la Carul Mare luna

Şi să străbatem ceruri, rând pe rând,

Urmând cocori, că mie mi-e totuna,

Şi cred că toamna vine prea curând.

Ioan Grigoraș Liliana Trif